text: Dukker og brevduer til gudstjeneste i det fri
  16 maj 2016 kl. 14.42
  I en række år har sognene i Vejle Provsti holdt gudstjeneste i det fri 2. Pinsedag. I gudtjenesten medvirker bl.a. en dukke og brevduer.
  Gudstjenesten blev holdt i Skyttehushaven på nordsiden af Vejle Fjord. Arrangementet blev indledt med en pilgrimsvandring for de mest morgenfriske. Der blev gået fra Skyttehushaven til Tirsbæk – en rute på ca. 8 kilometer.
  - De der ”anden-dage” -2. Påskedag og 2. Pinsedag – er ikke så store kirkedage. Derfor har vi i en årrække arrangeret de her friluftsgudstjenester, som henvender sig til et andet publikum, siger sognepræst Anne Mette Ramsgaard Johansen, Grejs-Hornstrup Sogn, til TV SYD.
  Temaet for gudstjenesten er ”Kirken på Vej”. Der medvirker en dukke med dukkefører, et gospelkor, FDFs brassband og brevduer. De sidste skal illustrere Helligåndsduen.
  Ved slutningen af gudstjenesten slippes brevduerne løs for at illustrere, at kirken er på vej.
  